63.		Zmluva o ubytovaní (§ 754 a nasl. ObZ)
Čl. I
Zmluvné strany
1.	Ubytovateľ: 	Hotel SLOVAKIA a.s.
	Hlinkovo nám. č. 3, Martin
	IČO, DIČ, IČ DPH
	zastúpená Igorom Svetlým, obchodným riaditeľom
	zapísaná v obchodnom registri Okresného súdu v Žiline
2.	Objednávateľ: 	Mgr. Helena Michlová
	nar. ........................., r. č. ..............................................
	bytom Nevädzová ul. č. 10, Bratislava
Čl. II
Predmet zmluvy
Ubytovateľ sa v tejto zmluve zaväzuje, že v čase od 1. 8. 2023 do 15. 8. 2023 poskytne pre objednávateľa prechodné ubytovanie.
Čl. III
Cena
1.	Objednávateľ sa zaväzuje zaplatiť ubytovateľovi cenu poskytnutého ubytovania vrátane služieb s tým spojených – sumu 53 € (slovom päťdesiattri eur) za noc.
2.	Cena ubytovania bude vyúčtovaná objednávateľovi po ukončení ubytovania.
Čl. IV
Ubytovacie podmienky
1.	Ubytovateľ sa zaväzuje poskytnúť objednávateľovi ubytovanie v dohodnutom čase v jednolôžkovej izbe na I. poschodí č. 110, spoločné priestory ubytovacieho zariadenia a používať služby, ktorých poskytovanie je spojené s ubytovaním.
2.	Objednávateľ sa zaväzuje dodržiavať ubytovací poriadok a je si vedomý toho, že pri jeho porušení môže ubytovateľ postupovať podľa § 759 ods. 2 ObZ.
Čl. V
Záverečné ustanovenia
1.	Zmluva je vyhotovená v dvoch rovnopisoch, pre každého účastníka jedno vyhotovenie.
2.	Účastníci si zmluvu prečítali, rozumejú jej a na znak súhlasu ju podpisujú.
Martin 27. 7. 2023
					objednávateľ	ubytovateľ
Poznámka
Zo zmluvy o ubytovaní vznikne objednávateľovi právo, aby mu ubytovateľ poskytol prechodné ubytovanie na dohodnutú dobu alebo na dobu vyplývajúcu z účelu ubytovania v zariadení na to určenom (hotely, nocľahárne, ubytovne a iné zariadenia).
V súvislosti s ubytovaním dochádza aj k poskytovaniu ďalších služieb (upratovanie, výmena bielizne a pod.), ktoré sú súčasťou ubytovacích služieb a sú zahrnuté do ceny ubytovania.
Ďalšie služby (napr. stravovanie, masážne služby, kaderníctvo a pod.) sú služby, na ktoré treba osobitnú zmluvu.
O zodpovednosti ubytovateľa za vnesené veci do ubytovacích priestorov pozri § 433 – 436 ObZ.
Zmluva o ubytovaní nemusí mať písomnú formu.